  Анжелика Тихонова корреспондент Удмуртиысь дышетскисьёс «Большая перемена» федерал мюзиклэ пырисько. Со сярысь элькун тӧролэн но кивалтэтлэн пресс-службазы ивортӥз. Федерал мюзиклын шудӥсь актёръёс пӧлы пырон понна быдэс Россиысь дышетскисьёс видеороликъёссэс келязы но кастинге пыриськизы. Жюрилэн ёзчиосыз тужгес устолыко пиналъёсты бырйизы. Соос пӧлы Удмуртиысь куинь адями сюриз: Глазкарысь Руслан Бяков но Степан Бушмакин, Ижкарысь Ксения Пономаренко Ксения Пономаренко «Голос. Дети - 3», «Битва талантов» бадӟым ӵектосъёсы пыриськылӥз, озьы ик «Детское Евровидение - 2020» вожвылъяськонлэн полуфиналистэз луиз. Мюзиклэн кастингаз нылаш кырӟамзэ но эктэмзэ видеое гожтӥз, онлайн быръёнъёсы ортчиз но мюзикллэн актёръёсыз пӧлы пыриз. Глазкарысь Руслан Бяков но Степан Бушмакин Нылпи творчествоя «Nuclear kids» калыккуспо ӵектослэн выпускникъёсыз луо. Степан Бушмакин 7 ар ӵоже вокалэн но хореографиен выре. Ӵектосэ ассэ выль удысын эскерон понна пыриське. Руслан Бяков искусствоосъя нылпи школаысь театр студие ветлэ.  Али пиналъёс нуналлы быдэ онлайн-репетициосы пырисько но сцена вылэ потыны дасясько. Шуркынмон кутсконын соос «Артек» лагерьын мюзиклэз калыклы возьматозы. Тегъёс: Лулчеберет Дышетон Ижкар Театр Удмуртия Россия Глазкар пиналъёс  